Aussies trap Windies weerAustralië se Cameron Green. (Foto:William West/AFP) Australië se krieketspan het die ideale voorbereiding gehad vir die reeks van drie toetse teen die Proteas met nog ŉ groot oorwinning oor die wisselvallige Wes-Indiese Eilande. Die tuisspan het die besoekers in Adelaide vir net 77 lopies uitgeboul en die tweede toets met ŉ indrukwekkende 419 lopies gewen. Pat Cummins se span het die eerste toets in Perth met 164 lopies gewen om die reeks met 2-0 te beklink. Daar is wel ŉ probleem vir die Aussies. Snelbouler Josh Hazlewood is beseer en hy kan waarskynlik nie in volgende week se eerste toets teen Suid-Afrika speel nie. Cummins sal wel weer reg wees nadat hy die Adelaide-toets weens ŉ dyspierbesering misgeloop het. Hazlewood kan deur Michael Neser vervang word, want die Gabba is sy tuisveld. Hy het juis vyf paaltjies platgetrek in die tweede toets teen die Windies. Die Suid-Afrikaans gebore sterkolwer, Marnus Labuschagne, beloof om ŉ reusedoring in die Proteas se vlees te wees. Hy het 204, 104, 163 en 31 lopies in sy vier beurte in die reeks aangeteken om nou die nommereen-toetskolwer op die wêreldranglys te wees. Hy het Engeland se Joe Root uit daardie plek gedruk. Labuschagne is vir sy 502 lopies aangewys as speler van die reeks. Australië het sy eerste beurt op 511/7 verklaar en toe was die wind reeds uit die eilandmanne se seile. Hulle is uitgeboul vir 214. Die tuisspan het ŉ blitsige 199/6 opgestapel om aan die besoekers ŉ wenteiken van 497 lopies te stel. Daardie teiken was nooit in gevaar nie en die Windies het die dag op 38/4 hervat. Die uitslag was ŉ blote formaliteit. Travis Head is aangewys as speler van die wedstryd vir sy 175 lopies in die eerste beurt.